2 साल बाद भी नजीब का कोई नामो निशान नहीं
जेएनयू छात्र नजीब अहमद को गायब हुए पूरे दो साल हो गए हैं लेकिन अब तक उसका कोई सुराख़ नहीं मिला है। इसके विरोध में आज विभिन्न राजनीतिक पार्टियों से जुड़े नेता, जेएनयू के छात्र, रोहित वेमुला की माँ राधिका वेमुला और बाकि सामाजिक कार्यकर्ता संसद मार्ग तक एक मार्च निकाला। पिछले हफ्ते ही सीबीआई ने इस मामले में क्लोज़र रिपोर्ट भी फ़ाइल कर दी है। उनका कहना है कि मामले में कोई सुराख़ नहीं मिला है। दूसरी ओर नजीब की माँ शुरू से ही यह आरोप लगा रही हैं कि इस मामले में अखिल भारतीय विद्यार्थी परिषद (एबीवीपी) के उन छात्रों को बचाने के प्रयास किया जा रहा है जिन्होंने नजीब को पीटा था।
15 सितम्बर 2016 को जवाहर लाल नेहरू विश्वविद्यालय (जेएनयू) में एम.एससी. का छात्र नजीब अहमद रहस्यमय परिस्थितियों में माहि मांडवी हॉस्टल से गायब हो गया। बताया गया कि पिछली रात उन पर एबीवीपी के 9 छात्रों ने हमला किया था। दिल्ली पुलिस ने इसके बाद अपहरण का केस दर्ज़ किया। घटना के एक महीने बाद दिल्ली पुलिस ने नजीब की जानकारी देने वाले के लिये पहले 50,000 रुपये का इनाम देने की बात कही और बाद में रकम को 5,00,000 रुपये कर दिया गया।
नवंबर 2016 में नजीब की माँ फातिमा अहमद ने दिल्ली हाईकोर्ट का दरवाज़ा खटखटाया। उनका आरोप था कि दिल्ली पुलिस एबीवीपी के 9 आरोपियों को बचाने का प्रयास कर रही है। उन्होंने कहा कि पुलिस ने उन पर इन सभी आरोपियों का नाम न बोलने का दबाव डाला। साथ ही आरोपियों से ठीक से पूछताछ नहीं की जा रही। इसके बाद जेएनयू के छात्रों ने ज़ोरदार विरोध प्रदर्शन भी किया। मई 2017 में कोर्ट ने यह मामला सीबीआई को सौंप दिया। अक्टूबर में कोर्ट ने सीबीआई को लताड़ते हुए कहा कि वह नजीब को ढूंढने के मामले में गंभीर नहीं है। 2017 के दिसंबर को फातिमा अहमद ने फिर से आरोप लगाया कि सीबीआई चश्मदीदों को प्रभावित करने का प्रयास कर रही है।
इस मामले में पुलिस का कहना है कि उन्होंने जेएनयू परिसर, दिल्ली के कई इलाकों और उत्तर प्रदेश की कई जगहों पर नजीब की तलाश की। बीच में कुछ मीडिया चैनलों ने एक खबर चलानी शुरू की कि नजीब इस्लामिक स्टेट में शामिल हो गया है और भारत छोड़ कर जा चुका है। कमाल की बात यह है कि बीजेपी के बड़े नेता राम माधव और बीजेपी के कई लोगों ने ट्विटर पर इस खबर को खूब फैलाया। लेकिन बाद में पता चला कि यह खबर झूठ है और इस बात की पुष्टि खुद जांचकर्ताओं ने दी।
इस बीच जेएनयू छात्र और नजीब की माँ फातिमा और उनका पूरा परिवार केस की निष्पक्ष जांच के लिए विरोध प्रदर्शन करते रहे। कई बार उन्हें पुलिस दमन का शिकार भी होना पड़ा। उनकी रोती हुई माँ की तस्वीरों ने आम जन के दिलों को कचोटकर रख दिया है। वो आज भी अपने बेटे के वापस आने की उम्मीद कर रही हैं।
मई 2018 में सीबीआई ने कोर्ट को बताया कि उन्होंने एबीवीपी के 9 आरोपियों के मोबाइलों की जांच की है और उनमें कुछ नहीं पाया गया है। इन्हें चंडीगढ़ की एक लैबोरेटरी में जाँचा गया था। लेकिन 9 में से 6 फोनों की जाँच हुई तीन की नहीं क्योंकि 3 फोनों में लॉक लगा हुआ था, जिसे खोला नहीं जा सका! 4 सितम्बर 2018 को सीबीआई ने कोर्ट को कहा कि नजीब के मामले में कोई सबूत न मिलने की वजह से वह इसमें क्लोज़र रिपोर्ट फाइल करना चाहते हैं (यानी मामले को बंद करना चाहते हैं)I 8 अक्टूबर को हाईकोर्ट ने इसकी इजाज़त दे दी है।
नजीब का परिवार इस वक्त सकते में है। उनकी माँ की स्थिति एक अंतहीन पीड़ा की कहानी बयान करती है। लेकिन परिवार ने हार नहीं मानी है और कहा है कि वह अब सुप्रीम कोर्ट के दरवाज़े खटखटाएंगे।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva